钦定古今图书集成/明伦汇编/氏族典/第339卷 > 刘崇龟
## 钦定古今图书集成/明伦汇编/氏族典/第339卷 > 刘崇龟

按《尚友录》：崇龟字子长，自户部尚书出为广州刺史。
有一少年泊舟江滨，见一妙姬倚门殊不避。少年挑
之曰：“黄昏到宅。”姬点首。是夕果启扉待之。少年未至，
一盗先入，姬误认为少年，即身就之。盗疑见执，遂刺
死姬，遗刀而逃，少年后至，践其血。地扪之，见姬已
死，急出。明日，其家随血迹至江岸，岸上人云：“夜有某
客船泊此，今已去矣。”捕者追获，具实吐之。视其刀，乃
屠宰刀也。讼于崇龟，崇龟下令曰：“某日演武大享，士
集合境庖丁。”既集，复曰“已晚。”各留刀于厨阴，以杀人
刀换下。比明，各来请刀，独一屠不认，因诘之曰：“此非
某刀，乃某人刀耳。”命擒之，则已窜矣。崇龟以合死之
囚代少年侵夜，毙之于市。窜者谓少年已死，不一二
夕归家，遂擒之伏法，少年遂得释。